O2 Slovakia

O2 Slovakia, s.r.o. (pôvodne: Telefónica Slovakia) je slovenský mobilný operátor poskytujúci služby mobilnej telefónie a mobilných dátových prenosov v sieťach GSM a UMTS a ďalších. Okrem O2 prevádzkuje aj značky Radosť aj Tesco mobile.

História siete 
Operátor spustil komerčnú prevádzku v sieti GSM 2. februára 2007, sieť UMTS bol O2 povinný spustiť do 7. septembra 2007. O2 Slovakia dosiahla za prvých 10 rokov (9/2018) vyše 2 mil. aktívnych SIM kariet, čo vtedy predstavovalo takmer štvrtinový podiel na trhu. Spoločnosť získala licenciu na prevádzkovanie služieb Telekomunikačným úradom SR - sieť GSM (v pásmach 900 a 1800 MHz), a sieť UMTS (3G) 7. septembra 2006. Sieť GSM a UMTS buduje od roku 2006 pomocou technológie fínskej spoločnosti Nokia. Od roku 2014 budovali vlastnú 4G sieť na frekvenciách 800, 1800 a 3500 MHz. Koncom roku 2019 (11/2019) O2 pokrývalo už 97% slovenskej populácie.

V roku 2022 O2 dosiahli výnosy 324 miliónov eur. Počet zákazníkov dosiahol 2,355 milióna (okrem klientov O2 boli zarátaní aj klienti Radosti aj Tesco mobile). Z celkového počtu SIM kariet bolo 515-tisíc M2M (machine-to-machine) kariet. Tieto SIM nevyužívajú zákazníci, ale zariadenia.

Vlastnícke vzťahy a ich história 
100% vlastníkom spoločnosti O2 Slovakia, s.r.o bola spoločnosť O2 Czech Republic a. s. Väčšinovým vlastníkom O2 Czech Republic je finančná skupina PPF (84,91 %).

Od 12. decembra 2002 do 7. júla 2006 pôsobila spoločnosť pod obchodným názvom Czech Telecom Slovakia s.r.o. Zmenou názvu vlastníka na Telefónica O2 Czech Republic nastala 8. júla 2006 zmena aj na Slovensku. Chybou zápisu v obchodnom registri mala od 8. júla do 8. augusta 2006 spoločnosť zapísaný názov Telefónica 02 Slovakia (nuladva). Od 9. augusta 2006 teda na Slovensku pôsobila Telefónica O2 Slovakia, so sídlom v Bratislave. Dňom 10. mája 2011 spoločnosť zmenila názov rozhodnutím globálneho vlastníka Telefónica S.A. na Telefónica Slovakia, s.r.o.

Španielska Telefónica O2 na Slovensku a v Česku predala investičnej skupine PPF českého miliardára Petra Kellnera. 

"Kým logo a značku O2 môže PPF využívať ešte štyri roky, meno Telefónica musí prestať používať v priebehu tohto roka. Motejlek.com napísal, že rýchlejšia zmena názvu firmy nebola možná pre administratívne prekážky." Skupina PPF v roku 2015 oznámila, že získala 90 % infraštruktúrnej spoločnosti CETIN, čo znamenalo prevzatie O2 od Telefónica.

O2 Slovakia, s.r.o. je zakladateľom Férovej nadácie, zapísanej v registri nadácií 3. decembra 2014.

V lete 2023 skupina PPF oznámila, že PPF Telecom Group predáva mobilných operátorov na štyroch trhoch v Bulharsku, Maďarsku, Srbsku a na Slovensku a nový majiteľ, spoločnosť Emirates Telecommunication Group Company (pôsobiaca pod značkou e&),  za nich zaplatí 2,15 miliardy eur, čím získa 50 % podiel plus jedna akcia. Predaj sa netýka operátora O2 a infraštruktúrnej spoločnosti CETIN v Česku. Spoločnosť e& poskytuje od roku 1976 služby pre viac než 155 miliónov predplatiteľov v 16 krajinách na Blízkom východe, v Ázii a Afrike. Dokončenie transakcie sa očakáva začiatkom roka 2024 a aj preto, že podlieha schváleniu príslušnými regulátormi.

Predvoľby 
Telekomunikačný úrad Slovenskej republiky pridelil operátorovi predvoľby - (prefix), ktorou budú identifikovaní zákazníci operátora.
 0940 - pre digitálnu sieť GSM a UMTS (Tesco Mobile a Radosť)
 0944 - pre digitálnu sieť GSM a UMTS
 0948 - pre digitálnu sieť GSM a UMTS
 0949 - pre digitálnu sieť GSM a UMTS

V sieti O2 je možný prenos čísla do siete konkurenčných mobilných operátorov. Príslušnosť k operátorovi je nutné overovať na infolinke operátora, cez internetové stránky operátora. Okrem toho si môžete aktivovať službu "Kam volám," vďaka ktorej Vám automatická hláska upozorní na skutočnosť, že voláte na číslo mimo jeho vlastnej siete.

Ďalšie servisné čísla a kódy 
Telekomunikačný úrad Slovenskej republiky pridelil ďalej operátorovi servisne čísla, na ktorých bude poskytovať servisné služby:
 0800 020xxx - volania na účet volaného
 0800 949xxx - volania na účet volaného
 1182 - info o účastníckych číslach

a kódy, ktorými bude komunikovať s ostatnými telekomunikačnými operátormi:
 30-00-23 - SPC / kód signalizačného bodu (signalling point code)
 2-233-1 - ISPC / medzinárodný kód signalizačného bodu (international signalling point code)
 89421 04 - IIN /identifikačné číslo dodávateľa IIN (Issuer Identification Number)
 9920 - NRN

Marketing 

Od počiatku komerčnej prevádzky O2 poskytovala len predplatené služby (prepaid), paušálne (postpaid) služby začala ponúkať v júni 2007, biznis ponuku predstavila 19. marca 2008.

15. decembra 2006 sa začalo predregistráciou na bezplatnom telefónnom čísle 0800/020202, webovej stránke a formulármi v tlači a formulármi rozdávanými hosteskami. Po 8. januári 2007 začal operátor rozosielať poštou predregistrovaným záujemcom a predávať prostredníctvom pouličných predajcov SIM karty s programom O2 Prvý (špeciálne program pre účastníkov akcie O2 Jednotka). Registrácia zákazníkov pre štartovaciu tarifu O2 Prvý bola možná do 31. januára 2007. 
  
Na prelome februára a marca 2007 O2-SK otvoril predajne v Bratislave, Poprade, Banskej Bystrici, Martine, Žiline a Nitre a predajné kiosky v Košiciach a Trnave. Počet predajní a kioskov sa plynule zvyšuje. Služby predáva aj na čerpacích staniciach, v hypermarketoch a rôznych stánkoch.

26. apríla 2007 bol spustený internetový e-shop, ponúkajúci mobilné telefóny a predplatenú SIM s doručením zadarmo (a zákonnou možnosťou vrátenia telefónu do 7 dní).

4. júna 2007 bol spustený predaj paušálnych programov O2 Voľnosť. O2-SK využila skúseností s tzv. spätným paušálom ktoré využívajú O2-UK a O2-IE, kedy si zákazník predpláca určitý kredit vopred, ale rozdiel nad kredit ale do stanoveného limitu dopláca faktúrou.
Stratégia ponuky dotovaných telefónov pre paušálne programy je odlišná od tej, ktorú majú ostatní operátori na Slovensku. Kúpou telefónu si zákazník predplatí stanovenú dobu paušálneho programu čím sa vlastne na túto dobu operátorovi zaviaže. V porovnaní s konkurenčnými operátormi je však doba viazanosti 4x resp. 3x kratšia.

6. septembra 2007 bol spustený predaj paušálnych programov O2 Pre mňa. Sú to štandardné paušálne programy ktoré číselným údajom za názvom "Pre mňa" uvádzajú počet predplatených minút v programe (70, 130, 250, 400).

19. marca 2008 predstavila svoju prvú biznis ponuku. Ponuka nie je určená iba pre firmy, ale aj pre živnostníkov a malých podnikateľov. Jedinou podmienkou pre získanie biznis paušálov je pridelené IČO. Nových paušálov O2 Pre firmu je 5 a obsahujú 40, 100, 200, 300 a 500 voľných predplatených minút.

4. septembra 2008 bola spustená ponuka O2 Fér, ktorou nahradila všetky doterajšie ponuky.

Apríl 2011 odštartoval ponuku paušálu O2 Filip s bezplatnými volaniami v sieti O2. 

20.6.2011 O2 začalo postupne zapínať svoju vlastnú 3G sieť. Do konca roka 2012 pokrývala táto sieť už vyše 53 % populácie.

23.4.2012 O2 predstavilo nový paušál s neobmedzenými volaniami bez viazanosti ako vôbec prvý neobmedzený program na Slovensku. S bonusom na telefón a volaniami do všetkých sietí na Slovensku a do ďalších 6 krajín Európskej únie za slovenské ceny.

Od 1.2.2013 všetci zákazníci O2 s programami O2 Paušál, O2 Fér a O2 Moja firma už telefonujú za slovenské ceny do všetkých krajín Európskej únie.

Od 9. 4. 2013 všetci zákazníci s najpopulárnejším programom O2 Fér (aj s predplatenkou a aj na faktúru) môžu volať na dnes už viac ako 1,86 mil. telefónnych čísel v sieti O2 zadarmo už po 1. minúte. 

Od 11. 11. 2013 je O2 medzi veľkými firmami najlepším zamestnávateľom na Slovensku. Vyplýva to z výsledkov štúdie Best Employers Slovensko, ktorú realizovala spoločnosť Aon Hewitt. V roku 2014 a 2015 túto cenu O2 opäť obhájilo. 

Od 10. 6. 2014 všetci zákazníci slovenského O2 volajú, posielajú správy a používajú dáta v Česku za slovenské ceny a O2 sa tak stáva historicky prvým operátorom na Slovensku, ktorý ruší roamingové poplatky a to pre celú bázu svojich zákazníkov.

Od 31. 3. 2015 zákazníci s programom O2 Paušál vo verzii Platina alebo Diamant, môžu až 4 svojim blízkym venovať neobmedzené volania do všetkých sietí na Slovensku, v Česku a do celej EÚ. Bezplatný benefit môžu využívať všetci zákazníci s programom O2 Paušál. Nekonečné volania a SMS tak môžu mať už od 15 €.

Od 2. 4. 2015 spoločnosť O2 Business Services Slovakia oficiálne vstúpila na slovenský telekomunikačný trh s komplexným portfóliom fixných aj mobilných telekomunikačných služieb a ICT riešení pre firemných zákazníkov.

Od 1. 7. 2015 ponúka O2 všetkým svojim zákazníkov najvyššie bonusy na telefón, notebook alebo hernú konzolu na trhu a k tomu najširšie portfólio mobilných zariadení. 

19. 1. 2016 si zákazníci zvolili O2 Operátorom roka už 7x za sebou v nezávislej ankete. 

Od 6. 9. 2016 prichádza O2 s vylepšenou ponukou O2 paušálov, ktorá prináša viac dát a výhodný roaming. 

Apríl 2018 5GB dát zadarmo pre každého, kto má O2.

Od 8. 9. 2018 5x viac dát v Zlatom a Platinovom O2 Paušále. 

Od 5.11.2019 O2 predstavilo nové O2 SMART paušály, v ktorých môžete dostať predplatné na aplikácie + 10GB dát k vybranej aplikácii + 10GB dát na hocičo alebo 10GB dát na vybrané aplikácie + 10GB dát na hocičo

Služby 
Z dôvodu, že sieť O2 v niektorých lokalitách využíva aj základňové stanice BTS (Base Transceiver Station) spoločnosti Slovak Telekom a Orange Slovensko - tzv. národný roaming (ústredňu používa od začiatku vlastnú), telefóny zobrazujú používateľom SIM kariet O2 názov operátora Telekom SK (prípadne T-Mobile SK, Eurotel SK, ET-SK, 23102...) alebo Orange SK. Novšie telefóny zobrazia duálnu informáciu Telekom SK + O2-SK alebo Orange SK + O2 - SK. 
O2-SK buduje vlastnú sieť BTS, avšak postupne od júna 2007 spustil vlastnú infraštruktúru vo vybraných lokalitách (najmä mestá s vysokým počtom obyvateľov). V takomto prípade sa zákazníkom O2 zobrazí už iba informácia o pripojení do siete O2-SK (SK-06, 23106).

V pláne je poskytnutie čo najväčšej voľnosti zákazníka formou internetového prístupu k zákazníckemu účtu.

Operátor spustil nepretržitú telefonickú podporu, najprv obsluhovanú z Brna, avšak v súčasnosti už z vlastného callcentra v Banskej Bystrici.

Roaming 
O2-SK plynule rozširuje počet roamingových partnerov.

Od 1.9.2007 sa operátor podriadil regulačnému opatreniu Európskej komisie a mení ceny za komunikáciu v roamingu v zmysle nariadenia.

V súčasnosti má O2 niekoľko roamingových partnerov vo väčšine krajín. Od roku 2015 spoločnosť O2 Slovensko postupne spúšťa 4G roaming u vybraných zahraničných operátorov.

Referencie

Pozri aj 
 Telefónne číslo
 Telefónna predvoľba
 Slovenské telefónne predvoľby
 Zoznam smerových telefónnych čísiel štátov

Externé odkazy 
 Oficiálna stránka spoločnosti Telefónica Slovakia

Mobilní operátori
Internet na Slovensku
Slovenské telekomunikačné spoločnosti